Ximo Puig atén les necessitats de Catarroja
02 jun 2021

La vicealcaldessa de Catarroja, Lorena Silvent, ha mantingut una reunió amb el President de la Generalitat, Ximo Puig, en la qual ha passat revista a les reivindicacions històriques del municipi. Així doncs, s'han posat damunt la taula diferents assumptes d'interés, com la passarel·la al Port de Catarroja o les diferents infraestructures educatives o en matèria de Sanitat en les quals el Consell del Botànic II està treballant per a millorar la qualitat de vida de la ciutadania de Catarroja.

“El President Puig s'ha mostrat molt interessat pels diferents temes que ens afecten als catarogins i les catarrogines. En aquest sentit, s'ha pres nota d'una de les nostres reivindicacions històriques, com és la passarel·la al Port de Catarroja, un eix fonamental per al pla estratègic en matèria de turisme i de mobilitat, no sols del nostre poble, sinó de tota la comarca”, ha explicat, Lorena Silvent.

Aquesta passarel·la, connectaria el carril bici, finançat per la GVA que transcorre pel polígon industrial amb el Parc Natural. En l'actualitat, l'accés es fa a través d'un pas subterrani que comparteixen cotxes, vehicles agraris, motocicletes, bicis i vianants, el qual fa que no siga prou segur pel gran nombre d'usuaris que s'ha vist incrementat amb l'augment de la popularitat del paratge natural en els últims mesos. D'aquesta manera, en la reunió mantinguda s'ha sol·licitat que Conselleria demane la inclusió d'aquesta passarel·la en el projecte estatal de millora de la V31 perquè puga ser construïda.

A més de la millora dels accessos al Port de Catarroja, el President Puig ha valorat dos de les actuacions en qualitat d'infraestructures en les quals s'estan treballant en el municipi. D'una banda, ha comprovat com les obres d'ampliació del Centre de Salut marxen per bon camí i que no han sigut alentides per la Covid19, i per un altre ha valorat l'esforç per ampliar les places educatives en secundària que en els pròxims mesos seran una realitat amb la redacció del projecte d'un nou Institut, així com la petició d'ampliació del centre de Formació Professional, referent a nivell autonòmic.

Finalment, també s'ha posat damunt de la taula la necessitat d'una nova residència per a persones amb diversitat funcional, una insfraestructura que s'ha inclòs dins del Pla Convivint de la Generalitat i la ubicació del qual és just al costat del Centre Ocupacional 9 d'Octubre. En aquest punt, Silvent ha incidit en què és important poder construir aquesta residència, optimitzant al màxim el nombre d'habitatges, perquè fins i tot es poden ampliar els usos d'aquesta, com és el cas de la creació de vivendes socials per a dones víctimes de violència de gènere.